Imtella' Diċembru 26, 2020 - Aġġornata 26 Ta' Diċembru, 2020 6:47pm Fil-bidu tax-xandira ta' L-Istrina llum, il-President George Vella wassal proposta. "Huwa jum ta' għaqda nazzjonali, jum l-għaqda nazzjonali li jmur 'il bogħod minn differenzi ta' partiti politiċi, ta' baned, ta' kollox." Hu f'dan l-ispirtu li l-President Vella ppropona li l-għada tal-Milied jibda jissejjaħ 'Jum is-Solidarjetà Nazzjonali' jew 'Jum l-Għaqda Nazzjonali" għax hu turija ta' kemm il-poplu Malti kapaċi jkun b'saħħtu meta jingħaqad. Lil hinn mill-pandemija, qal il-President, mard ieħor bħall-kanċer ma waqafx u m'hemmx tilqima għalih, b'diversi jirrikorru għand il-fondazzjoni The Malta Community Chest Fund biex ikollhom il-mediċini u kura li jiswew ħafna flus. Il-President u martu, Miriam, appellaw biex kulħadd jgħin milli jista'. "Agħtu li tistgħu minn qalbkom, nitolbuhom biex jgħinuna ħalli nkunu nistgħu ngħinu n-nies li jiġu għandna matul is-sena kollha," appellat is-Sinjura Vella. B'anqas doża ta' spettaklu, u kollegamenti minflok intervisti diretti minħabba l-pandemija, spikkaw l-istejjer ta' persuni li bbenefikaw minn fondi tal-Community Chest Fund. L-għan tal-programm maratona ta' tnax-il siegħa jibqa' l-istess; ċelebrazzjoni ta' solidarjetà mill-Maltin mal-Maltin. F'messaġġ fil-bidu tal-programm, il-Prim Ministru Robert Abela għaraf li minkejja l-aħbar sabiħa tal-wasla tat-tilqima tal-Covid-19, din ma ssolvix il-pjaga li għaddejjin minnha dawk li għandhom bżonn kura u trattamenti għal mard ieħor. "Dawn huma l-valuri li jsawruna: solidarjetà, imħabba u rispett, illum huwa l-jum li noħorġu s-saħħa ta' dawn il-valuri." Il-Kap tal-Oppożizzjoni, Bernard Grech, faħħar il-ġid li twettaq il-Community Chest Fund u qal li bid-donazzjonijiet fl-Istrina se jkun possibbli li jingħata trattament dinjituż lil diversi persuni. "Illum hija l-ġurnata li fiha rridu naħsbu f'dawn in-nies u propju nagħmlu anki aħna l-parti tagħna." L-Arċisqof Charles Scicluna qal li l-Istrina tirrappreżenta mument konkret biex il-poplu juri solidarjetà. "Nipprovaw nagħmlu li nistgħu biex ngħinu lil min għandu bżonn l-għajnuna tagħha, Ġesù qal kelma li hi sabiħa ħafna. li hemm ferħ kbir meta inti tgħin lil ħaddieħor." Il-karus ta' L-Istrina din is-sena hu nieqes minn dħul kbir minn attivitajiet tal-massa bħal Rockestra u l-Fun Run li ma sarux minħabba l-pandemija, iżda kellu kontribuzzjonijiet sbieħ minn diversi inizjattivi. L-Istrina tibqa' għaddejja sa nofsillejl.